钦定古今图书集成/理学汇编/文学典/第096卷 > 刘昌
## 钦定古今图书集成/理学汇编/文学典/第096卷 > 刘昌

按《吴中往哲记》：参政刘公钦谟，早岁颖悟，书过目不
忘。廷对，以“公”字立说，颇忤时宰，抑不得及第。己巳之
岁，虏寇充斥，作《权论》；景泰史局开首预抡选，作《史论》；
提学河南，搜集残碑，作《中州文表》，又作《河南志》；晚宦
广中，悲忆太安人，作《炎台恸哭记》；以家在吴，作《苏州
续志》；褒撮闻见，作《悬笥锁探记》；录海内人物，作叙士
平生所历，大都曰“金台”，南都曰“雨花台”，河南曰“嵩台”，
广东曰“琼台”，苏曰“胥台”，故有《五台集》。叶文庄公则其
知己，然未尝干荐，故不得大用。

按《列朝诗集》，“昌字钦谟，吴县人。早岁颖悟，过目不忘。
尝避雨染肆，阅其簿籍，已而染肆火书以畀之，不失
毫发。举进士，对策，忤时宰，抑置二甲，授南京工部主
事。景泰初，诏选儒臣纂修宋、元史，钦谟与昆山张和
在选中，史事寝，复旧任。越五年，朝廷复敕宪臣提督
学政，复与和俱拜按察副使以行。钦谟得河南，再考”，
擢广西布政司左参政。居艰，服阕，卒于家。钦谟博学
多闻，勤于纂述，在中州，著《河南志》，以先代金石遗文
多在汳、雒间，网罗放失，作《中州名贤文表》。他如《悬笥
璅探》《苏州续志》《五台集》《炎方恸哭记》，又数百卷藏于
家。钦谟为郎时，才名最著，无题五首，一时传诵。其他
诗可传者殊寡。子嘉。䋭能诗，早夭。杨循吉其外甥也。
按《苏州府志》：昌遗腹子穉孙，以书翰名，号“七芝居士。”